Γνωμοδότηση της Οικονομικής και Κοινωνικής Επιτροπής σχετικά με την "Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 95/53/ΕΚ για τον καθορισμό των αρχών των σχετικών με τη διοργάνωση των επισήμων ελέγχων στον τομέα των ζωοτροφών"

(1999/C 138/05)

Στις 23 Μαρτίου 1999, η Οικονομική και Κοινωνική Επιτροπή αποφάσισε σύμφωνα με την παράγραφο 3 του άρθρου 23 του Εσωτερικού Κανονισμού να καταρτίσει γνωμοδότηση για την ανωτέρω πρόταση.

Το τμήμα γεωργίας, ανάπτυξης της υπαίθρου, και περιβάλλοντος, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 2 Μαρτίου 1999 (εισηγητής: ο κ. Colombo).

Κατά την 362η σύνοδο ολομέλειας της 24ης και 25ης Μαρτίου 1999 (συνεδρίαση της 24ης Μαρτίου), η Οικονομική και Κοινωνική Επιτροπή υιοθέτησε με 89 ψήφους υπέρ, μία κατά και 4 αποχές την ακόλουθη γνωμοδότηση.

1. Οι στόχοι της πρότασης

1.1. Ο διακανονισμός των ελέγχων στον τομέα των ζωοτροφών διέπεται από την οδηγία 95/53/ΕΚ, τόσο για τα προϊόντα που προέρχονται από την Κοινότητα, όσο και για τα προϊόντα από τρίτες χώρες.

1.2. Με την επίτευξη της εσωτερικής αγοράς και την κατάργηση των ελέγχων στα εσωτερικά σύνορα η Ευρωπαϊκή Ένωση καθόρισε - και βάσει της πείρας που απέκτησε λόγω της σπογγώδους εγκεφαλοπάθειας των βοοειδών - νέους κανόνες που επιβάλουν στα κράτη μέλη τη θέσπιση ορισμένων κοινών αρχών για την οργάνωση των ελέγχων αυτών και για την εμπορευματική κυκλοφορία στο εσωτερικό της Κοινότητας.

1.3. Η πρόταση οδηγίας επιφέρει ορισμένες τροποποιήσεις στην οδηγία 95/53/ΕΚ λαμβάνοντας υπόψη την εξέλιξη της κοινοτικής νομοθεσίας και την πείρα που έχει αποκτηθεί και η οποία κατέδειξε τα όρια ως προς την εφαρμογή των ελέγχων σε εκείνες τις έκτακτες καταστάσεις που απαιτούν την ταχεία παρέμβαση της Κοινότητας.

1.4. Οι προτεινόμενες τροποποιήσεις αφορούν:

- την εναρμόνιση των διαδικασιών ελέγχου για όλα τα προϊόντα που εισάγονται από τρίτες χώρες·

- την αναγκαιότητα ύπαρξης καθεστώτος προστασίας και νομικής βάσης για τις επιτόπιες επιθεωρήσεις σε τρίτες χώρες·

- την επέκταση της δυνατότητας πραγματοποίησης ελέγχων στο εσωτερικό της Κοινότητας ξεπερνώντας την περιοριστική δέσμευση που προβλέπεται από την οδηγία 95/53/ΕΚ·

- τη δυνατότητα της Επιτροπής να ελέγχει την ορθή εφαρμογή των κοινοτικών κανόνων καθώς και την ενεργοποίηση των μέτρων που αποβλέπουν στην κάλυψη των κενών τα οποία δεν επιτρέπουν την ταχεία κατάρτιση ενός συντονισμένου προγράμματος σε περίπτωση απρόβλεπτης ρύπανσης που μπορεί να αποτελέσει σοβαρό κίνδυνο για την ανθρώπινη υγεία, για την υγεία των ζώων και για το περιβάλλον.

1.5. Η πρόταση αυτή αποβλέπει στην κατάρτιση ειδικών προγραμμάτων στο επίπεδο της Κοινότητας, συμπληρώνοντας όσα προβλέπονται ήδη από την οδηγία 95/53/ΕΚ.

2. Γενικές παρατηρήσεις

2.1. Η ΟΚΕ συμφωνεί με τους στόχους που έχει θέσει η Επιτροπή. Η υπό εξέταση πρόταση συμπληρώνει την οδηγία 95/53/ΕΚ για τους επίσημους ελέγχους στον τομέα των ζωοτροφών προβλέποντας νέες δυνατότητες πιο αποτελεσματικού ελέγχου κυρίως για τα προϊόντα που προέρχονται από τρίτες χώρες.

2.2. Οι πρόσφατες εμπειρίες απέδειξαν πόσο σημαντική είναι η επέκταση των ελέγχων και συνεπώς η διασφάλιση της υγιεινής των προϊόντων που εισάγονται από τρίτες χώρες.

2.2.1. Ειδικότερα η εισαγωγή ποσοτήτων πολτού εσπεριδοειδών με υψηλά επίπεδα ρύπανσης από διοξίνη έφερε στο φως τη σοβαρότητα του προβλήματος στην περίπτωση που δεν προβλέπονται στις κοινοτικές διατάξεις τα κατάλληλα μέσα ελέγχου στις χώρες εξαγωγής.

2.3. Είναι εξάλλου απαραίτητο να τονισθεί ιδιαίτερα το γεγονός ότι σε περίπτωση ανάγκης η προστατευτική παρέμβαση θα πραγματοποιηθεί είτε από την Επιτροπή είτε από τα κράτη μέλη.

2.3.1. Πρόκειται για σημαντική καινοτομία στο φως των ενδεχόμενων επιπτώσεων στον προϋπολογισμό της Κοινότητας παρόλο που στην εισηγητική έκθεση της πρότασης της Επιτροπής αναφέρονται τα αντίθετα.

3. Ειδικές παρατηρήσεις

3.1. Η ΟΚΕ υπογραμμίζει το πάντα καίριο ενδιαφέρον που παρουσιάζουν η 15η και η 17η αιτιολογική σκέψη της οδηγίας 95/53/ΕΚ σχετικά με τις μεθόδους ανάλυσης και τα εγκεκριμένα εργαστήρια για τη διενέργεια των ελέγχων.

3.2. Κατά την ΟΚΕ η πρώτη περίπτωση της παραγράφου 1 του άρθρου 9β της πρότασης τροποποίησης θα έπρεπε να έχει ως εξής:

"- αναστολή των εισαγωγών που προέρχονται από τμήμα ή όλη τη σχετική τρίτη χώρα ή από μία ή περισσότερες συγκεκριμένες εγκαταστάσεις παραγωγής, και, ενδεχομένως, την τρίτη χώρα διαμετακόμισης και/ή".

Βρυξέλλες, 24 Μαρτίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI